Author: MPSVaR
Last saved by: Peter
Company: MPSV

Návrh

N A R I A D E N I E   V L Á D Y
   Slovenskej republiky
z ………………

 o cenovej dokumentácii na určenie platového koeficientu a o spôsobe
 výpočtu platovej relácie na výpočet časti platu v peňažných prostriedkoch v cudzej mene

Vláda Slovenskej republiky podľa § 99 ods. 2 a 3  zákona č. … /   Z. z. o štátnej službe a o zmene a doplnení niektorých zákonov nariaďuje:

						§ 1

Toto nariadenie ustanovuje cenovú dokumentáciu na určenie platového koeficientu a spôsob výpočtu platovej relácie pre výpočet časti platu v inej ako slovenskej mene štátnych zamestnancov pri výkone štátnej služby v cudzine.

						§ 2

Cenová dokumentácia je základom na určenie platového koeficientu. Cenová dokumentácia na určenie platového koeficientu pre krajiny s normálnymi klimatickými podmienkami je obsiahnutá v prílohe č. 1 tohto nariadenia. Cenová dokumentácia na určenie platového koeficientu pre krajiny s obťažnými klimatickými podmienkami je obsiahnutá v prílohe č. 2 tohto nariadenia.

						§ 3

Spôsob výpočtu platovej relácie je ustanovený v postupe na určenie platového koeficientu a obsiahnutý v prílohe č. 3 tohto nariadenia.

						§ 4

      Toto nariadenie nadobúda účinnosť ..............

                                                                       Príloha č. 3 
 					                   k nariadeniu vlády SR č. .../     Z. z.

                                                     S p ô s o b
                                          výpočtu platovej relácie

1.	Na základe prílohy č. 1 a 2 tohto nariadenia vlády vypracuje Zastupiteľský úrad Slovenskej republiky v príslušnej krajine cenovú dokumentáciu - spotrebný kôš, t.j. vyplní cenový dotazník v hlavnom členení:
a) potraviny
b) ovocie a zelenina
c) nápoje
d) tabakové výrobky
e) ošatenie (na 1, 2, 3 roky - pánske, dámske)
f) textil
g) hygienické potreby
h) služby
i) kultúra.

2. Cenová dokumentácia sa vypracúva zvlášť pre krajiny:
a) s normálnymi klimatickými podmienkami,
b) s obťažnými klimatickými podmienkami ^1).

3. Ak niektorá položka v cenovej dokumentácii chýba, zníži sa o túto položku aj hodnota spotrebného koša Slovenskej republiky.

4. Určí sa platový koeficient ako pomer hodnoty zahraničného spotrebného koša prepočítaného na slovenské koruny a hodnoty spotrebného koša Slovenskej republiky

           Zahraničný spotrebný kôš x kurz meny príslušnej krajiny
    K = ---------------------------------------------------------------
                       spotrebný kôš Slovenskej republiky                  .

5. Porovná sa zvýšenie cien zahraničného spotrebného koša s predchádzajúcim spotrebným košom:
a) ak zvýšenie cien zahraničného spotrebného koša nedosiahlo viac ako 10 %, zostáva v platnosti predchádzajúci spotrebný kôš,
b) ak zvýšenie dosiahlo viac ako 10 %, realizuje sa objektivizácia platového koeficientu.

________________
1) Vyhláška ministerstiev zdravotníctva a zahraničných vecí č. 75/1967 Zb. o dodatkovej dovolenke pracovníkov, ktorí vykonávajú zdraviu škodlivé alebo zvlášť obťažné práce, a o náhrade za stratu na zárobku po skončení pracovnej neschopnosti pri niektorých chorobách z povolania v znení neskorších predpisov.

6. Objektivizácia platového koeficientu sa realizuje prostredníctvom:
a) indexu rastu cien podľa štatistiky Medzinárodného menového fondu,
b) indexu rastu cien podľa štatistiky Organizácie Spojených národov,
c) indexu odloženej kúpnej sily.

7. Pomer jednotlivých indexov na objektivizovanom platovom koeficiente sa určí takto:
a)  20 % z platového koeficientu podľa cenovej dokumentácie,
b) 20 % z indexu, vypočítaného na základe údajov o raste životných nákladov podľa štatistiky Medzinárodného menového fondu (International Financial Statistics),
c) 30 % z indexu,vypočítaného na základe údajov o životných nákladoch pre danú krajinu podľa štatistiky Organizácie Spojených národov (Monthly Bulletin of Statistics),
d) 30 % z indexu odloženej kúpnej sily.

8. Určí sa platová relácia ako pomer korigovaného platového koeficientu a kurzu výplatnej meny
                kp
    rp  =  -------------
                kurz       .